Până în ziua de 31 mai 2024, toate facturile care nu au fost emise cu sistemul e-Factura sau care nu au fost înregistrate în acest sistem trebuie introduse în sistemul e-Factura, informează o știre postată pe site-ul Termene.ro.
Sistemul e-Factura a fost introdus de Agenția Națională de Administrare Fiscală (ANAF). Inițial, folosirea acestui sistem fusese opțională dar Ministerul Finanțelor a subliniat că, în cele din urmă, sistemul va fi obligatoriu. Până în data de 1 iulie 2024 se lucrează în paralel și cu facturi emise și primite pe hârtie, dar raportarea lor în sistemul RO e-Factura este obligatorie indiferent de forma facturii.
Experții fiscali la care a apelat Termene.ro au precizat că termenul de 31 mai 2024 reprezintă data limită până la care facturile emise în anul 2024 trebuie să fie înregistrate în e-Factura pentru a nu primi sancțiuni. Din data de 1 iunie 2024, sancțiunile pentru lipsa înregistrării în E-factura pot ajunge la 2.500 de lei pentru un IMM și la 10.000 de lei pentru o companie mare.
Site-ul termene.ro oferă informații integrate, actualizate în timp real, preluate din peste 15 surse oficiale.